《左州元恶就擒州印复还偶成》
明代·邓炳

何物痴儿胆如斗，敢取铜符独悬肘。效尤武仲要鲁君，僭拟平卢袭留后。

冒姓已步卫青尘，御人更出黄巾右。逋逃相率弃妻孥，耕耘无数荒菑亩。

卢舍满眼麋鹿场，牛羊绝迹靡无薮。雠深恒作林甫迁，计穷惟事枟公走。

辕门军令应加诛，边境夷情宜善诱。宽柔已示再生恩，迷瞀不惩难追究。

悬赏感激勇志坚，面缚立至壶关口。身卧衍阳苦莫追，罪服上刑甘自受。

兵不血刃俄成功，印失中书仍复旧。黔驴逞技将谁欺，穴鼠抱金竟奚有。

窟中狡兔终难藏，釜里游鱼安弗久。寄言奸宄休冥顽，逆贼叛藩咸授首。

作者简介：邓炳，字子几。顺德人。明武宗正德三年（一五〇八）进士。授南京刑部主事。正德十二年任广西太平府知府。累官广西副使兵备。年八十六卒。清道光《广东通志》卷二七六有传。